送弟士季赴永春
作者：黄公度
朝代：宋

paragraphs: 贈君以宣城秋兔之穎，佩君以嶧陽焦尾之琴。
餞君以顯父清壺之酒，送君以安仁金谷之吟。
筆傳洙泗之正印，琴彈單父之遺音。
酒以陶百里醇醲之化，詩以寫一時離別之心。
門前車馬氣駸駸，黄葉飛飜秋正深。
風雨對床連夜語，江山異地欲分襟。
憶昔聯名唱行殿，一日聲華九垓遍。
自知無用甘林泉，君亦何爲尚州縣。
君今未用嘆滯留，丈夫勳業要晚收。
信臣千載循吏傳，密令當年褒德侯。
高才所蒞無全牛，民自不冤吏早休。
倘免誅求急星火，行看寇盜盡鋤耰。